CELEX: 31984D0162
Language: el
Date: 1984-03-08 00:00:00
Title: 84/162/ΕΟΚ: Απόφαση της Επιτροπής της 8ης Μαρτίου 1984 περί διαπιστώσεως ότι η εισαγωγή των συσκευών με την ονομασία «Davidson — Multichannel Analyzer, model 1056» δύναται να πραγματοποιηθεί ατελώς ως προς τους δασμούς του Κοινού Δασμολογίου

Avis juridique important

|

31984D0162

84/162/ΕΟΚ: Απόφαση της Επιτροπής της 8ης Μαρτίου 1984 περί διαπιστώσεως ότι η εισαγωγή των συσκευών με την ονομασία «Davidson — Multichannel Analyzer, model 1056» δύναται να πραγματοποιηθεί ατελώς ως προς τους δασμούς του Κοινού Δασμολογίου  

Επίσημη Εφημερίδα αριθ. L 077 της 21/03/1984 σ. 0028 - 0029

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 8ης Μαρτίου 1984  περί διαπιστώσεως ότι η εισαγωγή των συσκευών με την ονομασία «Davidson - Multichannel Analyzer, model 1056» δύναται να πραγματοποιηθεί ατελώς ως προς τους δασμούς του Κοινού Δασμολογίου  (84/162/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 1798/75 του Συμβουλίου της 10ης Ιουλίου 1975 περί της ατελούς, ως προς τους δασμούς του Κοινού Δασμολογίου, εισαγωγής αντικειμένων εκπαιδευτικού, επιστημονικού ή μορφωτικού χαρακτήρος (1), όπως τροποποιήθηκε τελευταία από τον κανονισμό (ΕΟΚ) αριθ. 608/82 (2),  τον κανονισμό (ΕΟΚ) αριθ. 2784/79 της Επιτροπής της 12ης Δεκεμβρίου 1979 περί καθορισμού των διατάξεων εφαρμογής του κανονισμού (ΕΟΚ) αριθ. 1798/75 (3), και ιδίως το άρθρο 7,  Εκτιμώντας:  ότι η γερμανική κυβέρνηση, με επιστολή της της 29ης Αυγούστου 1983, ζήτησε από την Επιτροπή να κινήσει τη διαδικασία που προβλέπεται στο άρθρο 7 του κανονισμού (ΕΟΚ) αριθ. 2784/79 για να καθοριστεί αν οι συσκευές με την ονομασία:  1. «Davidson - Multichannel Analyzer, model 1056», που παραγγέλθηκε στις 11 Ιουλίου 1979 και προορίζεται για τη φροντιστηριακή άσκηση των φασμάτων,  2. «Davidson - Multichannel Analyzer, model 1056», που παραγγέλθηκε στις 27 Ιουλίου 1981 και προορίζεται για την καταγραφή και την αξιολόγηση των ηλεκτρικών ωθήσεων που παρέχονται από ανιχνευτές ακτίνων Α και Χ,  3. «Davidson - Multichannel Analyzer, model 1056», που παραγγέλθηκε στις 28 Οκτωβρίου 1980 και προορίζεται να χρησιμοποιηθεί για τη μέτρηση της ραδιενέργειας αερίων και αερολυμάτων της ατμόσφαιρας και, ιδιαίτερα, για την εξέταση της ραδιενέργειας σε κατοικήσιμους χώρους με τη βοήθεια ανιχνευτών επιφανειακών ημιαγωγικών στρωμάτων,  4. «Davidson - Multichannel Analyzer, model 1056», που παραγγέλθηκε στις 29 Οκτωβρίου 1979 και προορίζεται για την αναγνώριση ηχητικών σημάτων σε φυγόκεντρες αντλίες με διφασική ροή,  5. «Davidson - Multichannel Analyzer, model 1056», που παραγγέλθηκε στις 10 Νοεμβρίου 1980 και προορίζεται για την ανίχνευση της ραδιενέργειας σε κατοικήσιμους χώρους και, ιδιαίτερα, για τον προσδιορισμό με μετρήσεις ενέργειας των εισπνεύσιμων ραδιενεργών υποπροϊόντων ραδονίου και θορονίου,  πρέπει να θεωρηθούν ή όχι επιστημονικές και, σε περίπτωση καταφατικής απαντήσεως, αν συσκευές με ισοδύναμη επιστημονική αξία κατασκευάζονται επί του παρόντος στην Κοινότητα·  ότι, σύμφωνα με τις διατάξεις του άρθρου 7 παράγραφος 5 του κανονισμού (ΕΟΚ) αριθ. 2784/79, ομάδα εμπειρογνωμόνων αποτελούμενη από εκπροσώπους όλων των κρατών μελών συνήλθε, στις 17 Φεβρουαρίου 1984, στο πλαίσιο της Επιτροπής Δασμολογικών Ατελειών προς το σκοπό της εξετάσεως της προκειμένης περιπτώσεως·  ότι από την εξέταση αυτή συνάγεται ότι οι εν λόγω συσκευές είναι αναλυτές· ότι τα αντικειμενικά τεχνικά χαρακτηριστικά τους, όπως η μεγάλη ευαισθησία, καθώς και η χρήση που γίνεται των εν λόγω συσκευών τις καθιστούν συσκευές ειδικώς κατάλληλες για την επιστημονική έρευνα· ότι, εξάλλου, οι συσκευές του είδους αυτού χρησιμοποιούνται κυρίως για την άσκηση επιστημονικών δραστηριοτήτων· ότι, επομένως, πρέπει να θεωρηθούν επιστημονικές συσκευές·  ότι, βάσει των πληροφοριών που έχουν συγκεντρωθεί από τα κράτη μέλη, συσκευές ισοδύναμης επιστημονικής αξίας με τις εν λόγω συσκευές, κατάλληλες να χρησιμοποιηθούν για τις ίδιες χρήσεις, δεν κατασκευάζονται επί του παρόντος στην Κοινότητα· ότι, συνεπώς, οι εν λόγω συσκευές δικαίως δύνανται να εισάγονται ατελώς,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Η εισαγωγή των συσκευών με την ονομασία «Davidson - Multichannel Analyzer, model 1056», που παραγγέλθηκαν στις:  1. 11 Ιουλίου 1979,  2. 27 Ιουλίου 1981,  3. 28 Οκτωβρίου 1980,  4. 29 Οκτωβρίου 1979,  5. 10 Νοεμβρίου 1980,  και αποτελούν αντικείμενο της αιτήσεως της γερμανικής κυβερνήσεως, της 29ης Αυγούστου 1983, δύνανται να πραγματοποιηθούν ατελώς ως προς τους δασμούς του Κοινού Δασμολογίου.  Άρθρο 2  Η παρούσα απόφαση απευθύνεται στα κράτη μέλη.  Βρυξέλλες, 8 Μαρτίου 1984.  Για την Επιτροπή  Karl-Heinz NARJES  Μέλος της Επιτροπής  (1) ΕΕ αριθ. L 184 της 15. 7. 1975, σ. 1.  (2) ΕΕ αριθ. L 74 της 18. 3. 1982, σ. 4.  (3) ΕΕ αριθ. L 318 της 13. 12. 1979, σ. 32.